Staat se saak teen Horner-beskuldigdes val plat | Landbou
Op 16 Oktober 2020 het die twee vermeende moordenaars van mnr. Brendin Horner van Paul Roux 'n tweede keer in die landdroshof op Senekal verskyn. Ondanks 'n beroep deur die georganiseerde landbou het 'n paar duisend mense van oor Suid-Afrika heen weer op dié Vrystaatse dorp toegesak. 'n Paar groepe het protes aangeteken teen geweld op plase, en 'n groot groep EFF-ondersteuners het Kill the boer gesing. Foto: Willem van der Berg
Die klagtes van moord en roof teen twee beskuldigdes in die Brendin Horner-moordsaak is laat vaar.
Die staat moes sy klagtes van moord en roof teen twee beskuldigdes in die Brendin Horner-moordsaak laat vaar. Dit beteken mnre. Sekola Matlaletsa en Sekwetje Mahlamba sal net van die diefstal van twee skape aangekla word, berig EWN.
"Dit is 'n groot teleurstelling, maar ons is nie verras nie," sê mnr. Herkie Viljoen, voorsitter van die Bethlehem-gebiedskantoor en opsteller van veiligheidsverslae wat die plaaslike polisie by veediefstal in die distrikte Paul Roux, Senekal en Bethlehem betrek het.
Plaaslike boere is oortuig dat Brendin Horner (22) se dood verhinder kon word as ag geslaan is op hul waarskuwings en opgetree is teen polisielede wat kop in een mus met veediefstalsindikate is. Horner is op 1 Oktober 2020 op 'n plaas van mnr. Gilly Scheepers in die distrik Paul Roux vermoor nadat hy veediewe op heter daad betrap het.
Die moord het wye opspraak verwek. Op Senekal, waar die beskuldigdes vir die eerste keer op 6 Oktober in die hof verskyn het, het dit tot grootskaalse protesaksie deur boere, plaaslike inwoners en aktiviste teen plaasmoorde gelei. Daarna het die internasionale kollig op plaasmoorde in Suid-Afrika geval en mnr. Bheki Cele, minister van polisie, het onder meer Horner se ouers besoek om sy medelye uit te spreek.
"Die hele saak is van dag een af swak aangepak. Wil jy vir my sê die ondersoekbeamptes kon in 12 maande nie die vingerafdrukke op Horner se bakkie of die DNS-bewyse positief met iemand uit hierdie klein gemeenskap verbind nie?" sê die ontstelde Viljoen. Hy hou voet by stuk dat die polisie self by die moord betrokke was. "Maar ons sukkel om dit te bewys, want hulle beskerm mekaar."
Ná die moord het plaaslike boere in 'n petisie geëis dat opgetree word teen korrupte polisielede wat by veediefstal betrokke is. 'n Taakspan is aangestel en Viljoen sê daar word steeds gereeld vergader om vordering te monitor. "Selfs die taakmag kry nie genoeg inligting om enigeen aan te kla op die bewerings wat ons gemaak het nie. Die moord se ondersoek val in dieselfde bevelstruktuur en ons weet die plaaslike polisie is betrokke."
In Julie vanjaar is vyf polisiebeamptes van Ladybrand deur die Valke vasgetrek oor beweerde betrokkenheid by veediefstal, maar Viljoen beklemtoon dat dit buite die gebied val waar Horner vermoor is en dat die korrupsie in dié gebied nog nie vasgevat is nie.
Ondanks die aanduidings dat daar tot vyf aanvallers kon wees, is slegs Matlaletsa en Mahlamba aangekla. Netwerk24 berig dat daar in die hofsaak dié week in die rondgaande hof op Bethlehem getuig is dat tot drie mense wat nog nie in hegtenis geneem is nie, se DNS met die moord verbind kon word. Daar was egter geen DNS-getuienis wat Matlaletsa en Mahlamba met die saak verbind het nie.
Die staat se saak het al vroeg in die week 'n terugslag beleef toe 'n staatsgetuie, mnr. Boy Khambuhle, sy aanvanklike verklaring aan die polisie teruggetrek het. Daarin het hy beweer dat hy die twee beskuldigdes met bebloede klere uit die veld sien kom het.
Die staat se saak het hierna staatgemaak op hoorsê-getuienis van mnr. Moses Mokwena, 'n inwoner van die township Fateng Tse Ntsho by Paul Roux, wat die twee beskuldigdes geïdentifiseer het as deel van 'n groep van vyf mense wat in 'n plaaslike taverne vertel het dat hulle die aand van 1 Oktober 2020 'n wit man aangeval het.
EWN berig die staatsaanklaer, adv. Jacque Harrington, het Donderdag bevestig dat hy nie voldoende bewyse het om die twee beskuldigdes met die moordsaak te verbind nie. Hulle word nou slegs aangekla van veediefstal. Dit hou verband met twee skape wat in Maart 2020 gesteel is.